Anni Svanholt (SF), 1999-05-07:
Man kan vist godt sige, at det har været et meget dramatisk år for miljø- og energipolitikken, det år, der snart er gået.
Det har jo faktisk været en kamp mellem det grønne og det sorte og indimellem en meget dramatisk kamp.
Og vi har jo også kunnet se, at miljø- og energiministeren ofte har befundet sig i dramaets centrum i kampen for de grønne synspunkter, og jeg vil gerne benytte denne lejlighed i dag til at sige: Til lykke med resultatet, med, at der blev meget mere grønt ud af denne kamp end af det sorte, og at det var de grønne synspunkter, der sejrede.
Når vi i dag står med nogle konkrete lovforslag, så er det efter SF's opfattelse også et resultat af et arbejde, som går i den rigtige retning, hvor vi kommer i retning af en mere grøn energipolitik.
Men jeg vil også ved denne lejlighed lige minde om, at vi jo altså som danskere stadig væk er dem, der sender næsten 12 t CO2 ud hver især.
Vi har selvfølgelig i forhold til det internationale samfund derfor en særlig forpligtelse til at gå foran og holde os for øje, at det er os, der skal gøre noget.
Vi i den rige verden skal sørge for, at vi får bragt vores CO2-udslip ned.
Vi har en særlig forpligtelse her, og vi synes i SF, at vi passende kan bruge den sorte samvittighed til at gøre det til en aktiv katalysator for den grønne udvikling, den grønne omstilling.
Og vi mener, at vi skal have en bæredygtig energiudvikling, for at vi kan gøre noget effektivt mod de truende klimaproblemer.
Det var græsrødderne, der dengang gjorde op med atomkraften og havde en vision om noget ganske andet.
Og det var jo godt.
I dag kan vi nok more os over, hvad det var, handelsministeren sagde til Folketingets Energipolitiske Udvalg den 13. juli 1976.
Jeg vil godt citere det svar.
Af svaret fremgår det, »at man ikke finder det muligt i en alternativ plan at gå ind for en øget anvendelse af naturgas til erstatning for uran.
Vi kan sige, at den vision har været ledestjernen i arbejdet, og vi er også nogle, der aktivt har brugt den i det politiske arbejde.
Det er vigtigt at have en vision, men det er også nødvendigt at arbejde med virkeligheden, og det var naturligvis baggrunden for, at SF syntes det var vigtigt at gå ind i forhandlingerne om den kommende elreform.
Vi gjorde det med det klare formål at sikre forbrugerejet og miljømålene gennem en grøn omstilling af elsektoren, og dermed mener vi, at vi skal have energibesparelser, energieffektivitet og udbygge med vedvarende energi og afvikling af kulkraften.
Det skal være det centrale i en omstillingsproces.
Men vi er naturligvis optaget af, at der bliver taget nogle konkrete skridt, sådan at vi virkelig kan gøre noget ved det der CO2-udslip, og der synes vi, at CO2-kvoterne er og bliver et vigtigt redskab.
Vi mener, at vi med det redskab får knækket CO2-kurven, og vi får også nu den grønne omstilling, hvor den grønne el kommer til at fortrænge den sorte el, for vi skal jo alle sammen - og alle sammen vil sige den almindelige forbruger, industrien, landbruget, handel og service - købe mere og mere grøn strøm.
Så det er jo indlysende, at den grønne strøm vil fortrænge den sorte strøm. Vi synes, det er et godt konkret mål at sige 20 pct. vedvarende energi med udgangen af 2003, og det betyder selvfølgelig så, at vi skal have gang i opstilling af møllerne.
Vi skal stadig væk have vindmøller på land og også fuld gang i havmølleprojekterne.
Der kan jeg da glæde mig over, at det jo ser ud til, at projektet ved Middelgrunden kan blive det første egentlige havmølleprojekt her ud for København.
Vi skal naturligvis videre med nye teknologier og med dem, der allerede er på vej.
Der er også mulighed for med den lovgivning, der foreligger her, at der kan komme særlige demonstrations- og udviklingsprogrammer for miljøvenlige elproduktionsmetoder osv., og vi ser meget gerne, at vi nu f.eks. tager effektivt fat på at få et flot solcelleprogram.
Vi ved jo, at hollænderne allerede har et utrolig flot program.
Hvorfor skal vi holde os tilbage?
Vi skal også være i front med nye teknologier og ikke bare hvile på laurbærrene og sige: Møllerne går jo godt.
Vi behøver ikke bekymre os om andet.
Nej, lad os nu sørge for at komme videre og videre,
så vi kan blive førende på verdensmarkedet, også måske med ny teknologi.
Vi får en egentlig energisparelov, og det er vi utrolig glade for i SF.
Det er vigtigt, at der kommer meget mere fokus på energibesparelser.
Det er jo netop det, der også har været inde i debatten.
Vi tror, ja, vi ved, at der er mange, der har haft øje på de værdier, f.eks. en finansminister, der kunne have lyst til at få penge i kassen, og nu ser det ud til, at der er nogle andre, som er ude efter værdierne.
Men det skal bare slås fast, at det er forbrugerne, som har betalt det hele, at det er forbrugernes indre værdier, og det skal vi sørge for at det vedbliver at være. Det blev en kontrolleret og reguleret markedsåbning, og der er taget hensyn til den almindelige forbruger.
Det er vi tilfredse med, og vi har arbejdet for, at den almindelige forbruger ikke behøver at tænke på markedet og på at skulle forholde sig til en masse forskellige tilbud.
Så ved vi jo alle, at der er en videre proces, noget, der skal arbejdes videre med i forhold til kraftværkernes åbningsbalance, energispareloven skal udformes osv.
Det tager vi fat på, og vi medvirker selvfølgelig aktivt i lovbehandlingen og vil naturligvis også gerne se på de høringssvar og de synspunkter, der måtte komme.
Naturligvis støtter SF lovkomplekset her.